SA grondkwessie maak opslae in AustraliëFoto: Magda Ehlers/Pexels.com Die parlement van die Australiese deelstaat Nieu-Suid-Wallis het gister in Sydney eenparig ’n mosie aanvaar wat onteiening van grond sonder vergoeding in Suid-Afrika teenstaan. Die mosie lui dat die deelstaat se parlement “enige en alle oproepe vir moord op, marginalisering van, vervolging van of teikening van enige rassegroep in die Republiek van Suid-Afrika veroordeel deur enige amptenaar van die Suid-Afrikaanse regering, en dat die parlement ook enige wet veroordeel wat enige grond op ongeregverdige wyse van enige individu onteien sonder regverdige, regmatige en redelike vergoeding.” Die mosie is die eerste amptelike standpuntinname deur ’n buitelandse regering teen onteiening sonder vergoeding. Die mosie stel nie in hierdie stadium enige aksiestappe voor nie, maar dit is belangrik, want dis sover bekend die eerste keer sedert die afskaffing van apartheid dat ’n buitelandse moondheid ’n amptelike besluit teen ’n Suid-Afrikaanse regeringsbeleid neem. Die mosie was aanvanklik veel langer en het spesifiek beweer dat wit Suid-Afrikaners deur die regering geteiken word omdat hulle wit is. Die oorspronklike mosie het ook vir mnr. Julius Malema, leier van die EFF, veroordeel en verskeie van sy aggresiewer anti-wit-uitlatings in soveel woorde aangehaal. Die oorspronklike langer mosie is voorgestel deur mnr. Fred Nile, ’n lid van die klein en uiters konserwatiewe Christen-Demokratiese Party. Die verkorte mosie, wat aanvaar is en fokus op alle rassediskriminasie, nie net anti-wit-rassediskriminasie nie, is voorgestel deur mnr. Don Harwin, die deelstaat se minister van hulpbronne, energie en die kunste. Hy is ’n lid van die Liberale Party, wat saam met die meer behoudende Nasionale Party in ’n koalisieregering aan bewind is in Nieu-Suid-Wallis. Een van die grootste verskille tussen die mosie wat uiteindelik aanvaar is en die een wat uitgestem is, is dat die langer mosie spesifiek die Suid-Afrikaanse regering en die EFF veroordeel as sou hulle reeds verkeerd wees, terwyl die aanvaarde mosie dit nie doen nie. Die oorspronklike mosie het dit as ’n feit gestel dat Suid-Afrika ’n politieke kultuur van rassistiese geweld het, en het baie spesifieke klem op die verskriklikheid van plaasmoorde geplaas. Dit wou die regerings van Nieu-Suid-Wallis en van Australië verplig om die kwessie met die Suid-Afrikaanse regering op te neem, en om hulle oor wit Suid-Afrikaanse plaasboere te ontferm. Sulke aspekte het weggeval in die mosie wat uiteindelik aanvaar is. Die belangrike in albei mosies is egter dat sterk stelling ingeneem word teen onteiening sonder vergoeding – en dit van ’n belangrike Suid-Afrikaanse handelsvennoot, ’n ekonomies sterk moondheid en ’n leidende medelid van die Britse Statebond. AfriForum se uitvoerende hoof, Kallie Kriel, het die mosie verwelkom. “Dit is ’n besliste waarskuwing aan die regering van pres. Cyril Ramaphosa dat die buiteland bewus is daarvan dat die regering uit twee monde praat – in internasionale forums belowe die president ’n goeie en ekonomies sinvolle proses, maar in die binneland word gedreig om grond net af te neem. “Hoewel AfriForum niks met hierdie mosie te doen gehad het nie, verwelkom ons dit as ’n teken dat Suid-Afrikaners wat oorsee woon, die kwessie moet opper en sorg dat hul politieke verteenwoordigers daar in die buiteland druk plaas op die Suid-Afrikaanse regering om nie te onteien sonder vergoeding nie.” “Dat hierdie mosie aanvaar is, wys dat Suid-Afrikaanse kiesers in Nieu-Suid-Wallis genoegsame druk op plaaslike politieke leiers geplaas het om standpunt in te neem teen ’n ander land (Suid-Afrika) se binnelandse beleid. Dit is ’n ongewoon sterk stap,” het Kriel gesê.